Γνωμοδότηση για το μέλλον των κοινοτικών πρωτοβουλιών στο πλαίσιο των Διαρθρωτικών Ταμείων

(94/C 217/02)

Εισαγωγή

Σύμφωνα με το άρθρο 2 της Συνθήκης ΕΟΚ, η Κοινότητα έχει ως αποστολή να προάγει την οικονομική και κοινωνική συνοχή και αλληλεγγύη μεταξύ των κρατών μελών. Το άρθρο 130 Α της Συνθήκης ΕΟΚ ορίζει ότι η Κοινότητα αποσκοπεί στη μείωση των διαφορών μεταξύ των επιπέδων ανάπτυξης των διαφόρων περιοχών και στη μείωση της καθυστέρησης των πλέον μειονεκτικών περιοχών, συμπεριλαμβανομένων των γεωργικών περιοχών.

Προκειμένου να υλοποιηθεί ο στόχος αυτός, το Ευρωπαϊκό Συμβούλιο του Εδιμβούργου στη συνεδρίασή του στις 11 και 12 Δεκεμβρίου 1992, αποφάσισε να διαθέσει περισσότερες πιστώσεις για τα διαρθρωτικά μέτρα. Τα συμπεράσματα της προεδρίας δεν περιλαμβάνουν μόνο γενικές υποδείξεις για τις χρηματοδοτικές υποχρεώσεις των διαρθρωτικών ταμείων κατά τα έτη 1993-1999 αλλά αφορούν επίσης και τις «κοινοτικές πρωτοβουλίες» ως μέρος των παρεμβάσεων των διαρθρωτικών ταμείων. Το Ευρωπαϊκό Συμβούλιο προσδιόρισε ότι η προικοδότησή τους θα ανέλθει σε ποσοστό 5 έως 10 % των συνολικών μέσων που χορηγούνται στο πλαίσιο των διαρθρωτικών ταμείων. Επιπλέον, οι κοινοτικές πρωτοβουλίες επιβάλλεται να προωθήσουν κυρίως «τη διασυνοριακή, διακρατική και διαπεριφερειακή συνεργασία καθώς και τη στήριξη των απομακρυσμένων περιοχών, σύμφωνα με την αρχή της επικουρικότητας».

Το Συμβούλιο στη συνεδρίασή του της 6ης Ιουλίου 1993 δήλωσε ότι το 9 % των διαρθρωτικών πόρων πρέπει να διατεθεί για τις κοινοτικές πρωτοβουλίες. Συνεπώς, παραμένει διαθέσιμο για κοινοτικές δράσεις, το ποσό των 13,45 δισεκατομμυρίων Εcu συνολικά για την περίοδο 1994-1999 (σε τιμές 1992).

Η Επιτροπή παρουσίασε στις 16 Ιουνίου 1993 το Πράσινο Βιβλίο σχετικά με «το μέλλον των κοινοτικών πρωτοβουλιών στο πλαίσιο των Διαρθρωτικών Ταμείων», στο οποίο εκθέτει τις γενικές αρχές και προτεραιότητες. Ζητεί από τα κράτη μέλη, το Ευρωπαϊκό Κοινοβούλιο, την Οικονομική και Κοινωνική Επιτροπή αλλά και από τις τοπικές και περιφερειακές αρχές, τις αναπτυξιακές οργανώσεις, τους οικονομικούς και κοινωνικούς εταίρους αλλά και από άλλα ενδιαφερόμενα μέρη, να λάβουν μέρος στις διαβουλεύσεις. Οι σχετικές γνώμες έπρεπε να υποβληθούν στην Επιτροπή μέχρι τα τέλη Σεπτεμβρίου. Δεδομένου ότι η Επιτροπή των Περιφερειών συστάθηκε στις αρχές του έτους, δεν ήταν δυνατόν να εκπονηθεί γνωμοδότηση στα πλαίσια των διεργασιών διαβούλευσης που επέλεξε η Επιτροπή.

'Υστερα από τη λήξη των διαβουλεύσεων και την αξιολόγηση των πολυάριθμων απόψεων, η Επιτροπή παρουσίασε στις 16 Μαρτίου 1994, την πρόταση οδηγίας και τις αιτιολογικές εκθέσεις για τις σημαντικότερες κοινοτικές πρωτοβουλίες [έγγρ. COM(94) 46 τελικό].

Σύμφωνα με τα άρθρα 130 Δ και 198 Γ της Συνθήκης για την Ευρωπαϊκή Κοινότητα, η Επιτροπή των Περιφερειών, στην τρίτη σύνοδο ολομέλειας, ασχολήθηκε με το ζήτημα του μέλλοντος των κοινοτικών πρωτοβουλιών.

Η Ευρωπαϊκή Επιτροπή αποφάσισε στις 16 Μαρτίου 1994 να ζητήσει τη γνωμοδότηση της Επιτροπής των Περιφερειών σχετικά με το μέλλον των κοινοτικών πρωτοβουλιών στο πλαίσιο των Διαρθρωτικών Ταμείων.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

- λαμβάνοντας υπόψη το Πράσινο Βιβλίο της Επιτροπής σχετικά με τις κοινοτικές πρωτοβουλίες [έγγρ. COM(93) 282 τελικό] της 16ης Ιουνίου 1993,

- λαμβάνοντας υπόψη τις προτάσεις της Επιτροπής σχετικά με «το μέλλον των κοινοτικών πρωτοβουλιών στο πλαίσιο των Διαρθρωτικών Ταμείων» [έγγρ. COM(94) 46 τελικό] της 16ης Μαρτίου 1994, τις «κοινοτικές πρωτοβουλίες για τις αστικές περιοχές» (Urban) [έγγρ. COM(94) 61 τελικό] της 2ας Μαρτίου 1994 καθώς και τις «κοινοτικές πρωτοβουλίες για τον εκσυγχρονισμό της κλωστοϋφαντουργικής βιομηχανίας και βιομηχανίας ένδυσης της Πορτογαλίας» [έγγρ. COM(94) 82 τελικό],

- λαμβάνοντας υπόψη ότι, κατά τη διαδικασία διαβούλευσης εκφράστηκαν οι απόψεις του Γνωμοδοτικού Συμβουλίου Περιφερειακών και Τοπικών Αρχών, της Συνέλευσης των Περιφερειών της Ευρώπης (ARE), του Συμβουλίου των Κοινοτήτων και των Περιφερειών της Ευρώπης (CCRE), της Επιτροπής των ιδιαίτερα Απομακρυσμένων και Παραθαλάσσιων Περιφερειών της Ευρώπης (CRPM) καθώς και των Περιφερειών της Ευρώπης με Βιομηχανική Παράδοση (RETI),

κατά την 3η σύνοδο ολομέλειας στις 17 Μαΐου 1994, υιοθέτησε ομόφωνα την ακόλουθη γνωμοδότηση.

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

- υπογραμμίζει τις θετικές επιδράσεις των διαδικασιών διαβούλευσης που πραγματοποίησε η Επιτροπή όσον αφορά το Πράσινο Βιβλίο για τις κοινοτικές πρωτοβουλίες,

- υπογραμμίζει το γεγονός ότι η Επιτροπή των Περιφερειών δεν μπορούσε να εκδώσει γνωμοδότηση εκείνη τη χρονική στιγμή,

- εκφράζει την ελπίδα ότι, για το λόγο αυτό, οι απόψεις της Επιτροπής των Περιφερειών θα ληφθούν υπόψη στα συμπεράσματα της Επιτροπής.

Ι. Σχετικά με τις κοινοτικές πρωτοβουλίες, γενικά,

1. εκφράζει την ικανοποίησή της για τις προσπάθειες της Επιτροπής να βελτιώσει την αποτελεσματικότητα των κοινοτικών πρωτοβουλιών και, ταυτόχρονα, τονίζει τη χρησιμότητα των κοινοτικών πρωτοβουλιών για τις περιφέρειες και τις τοπικές αρχές.

2. υπογραμμίζει ότι η διαμόρφωση των σχεδίων και των προγραμμάτων και η εκτέλεσή τους, σε εφαρμογή της αρχής της επικουρικότητας, εμπίπτει στον τομέα αρμοδιότητας των περιφερειακών και τοπικών αρχών.

3. εκφράζει την ικανοποίησή της για την εκκίνηση «από τη βάση προς την κορυφή» που επέλεξε η Επιτροπή και η οποία συμβαδίζει με την αρχή της εταιρικής σχέσης.

4. εκφράζει την ικανοποίησή της, ενόψει των ανωτέρω, σχετικά με τη μελλοντική συμμετοχή των κοινωνικών εταίρων, η οποία έχει ιδιαίτερη σημασία όσον αφορά την κοινοτική πρωτοβουλία για την «απασχόληση και ανάπτυξη του ανθρώπινου δυναμικού» και την πρωτοβουλία Adapt.

5. παρατηρεί ωστόσο ότι τούτο δεν πρέπει να βλάψει τη δυνατότητα προώθησης των δομών και ζητεί να διατηρηθούν οι συγκεκριμένες ρυθμίσεις και η εξέλιξη των διεργασιών των περιφερειακών και των τοπικών αρχών.

6. αναγνωρίζει κατ'αρχάς τους τομείς παρεμβάσεων που προτείνει η Επιτροπή, όπου λαμβάνονται εκτενώς υπόψη τόσο η αρχή της συνέχειας όσο και οι παρούσες εξελίξεις.

7. επιβεβαιώνει την αρχή ότι είναι απαραίτητη μια συγκέντρωση των κοινοτικών πρωτοβουλιών.

8. εκφράζει τη λύπη της διότι, όσον αφορά τον καθορισμό των στόχων και των μέτρων των κοινοτικών πρωτοβουλιών, συχνά, υπάρχουν σημαντικές επικαλύψεις, τόσο μεταξύ των ίδιων των πρωτοβουλιών, όσο και με τις κοινοτικές αρχές προώθησης και ζητεί στην περίπτωση αυτή να υπάρξει συντονισμός μεταξύ των κοινοτικών πρωτοβουλιών, αφενός, και των διαρθρωτικών ταμείων, αφετέρου.

9. υπογραμμίζει την ανάγκη μιας πρωτοβουλίας για τις μεταβολές της βιομηχανίας και είναι της άποψης ότι θα έπρεπε να δίνεται βαρύτητα, τόσο στις διαφορές των περιφερειών με διαρθρωτικά προβλήματα, όσο και στην προσαρμογή της βιομηχανίας στις περιοχές του Στόχου 1 της εσωτερικής αγοράς.

10. κατανοεί την πρόταση της Επιτροπής ότι δεν πρέπει να συνεχίζεται το Envireg ως ιδιαίτερη πρωτοβουλία και ότι το γενικό περιβαλλοντικό ενδιαφέρον είναι ανάγκη να περιληφθεί στις κοινοτικές αρχές προώθησης αλλά ζητεί, για το θέμα αυτό, να ενισχυθούν οι περιβαλλοντικές προσπάθειες στο πλαίσιο των κοινοτικών πρωτοβουλιών.

11. συμμερίζεται τις άποψεις της Οικονομικής και Κοινωνικής Επιτροπής και του Ευρωπαϊκού Κοινοβουλίου ότι οι προβλεπόμενες στον προϋπολογισμό «Πιστώσεις για προηγούμενα και μελλοντικά μέτρα» (Β2-1407) είναι κατά πάσα πιθανότητα ανεπαρκείς, δεδομένου ότι αυτά θα πρέπει να καλύψουν όχι μόνο το ενδεχόμενο χρηματοδοτικό βάρος των νέων πρωτοβουλιών που θα αναληφθούν αλλά και μια πιθανή παράταση των πρωτοβουλιών που έχουν προγραμματιστεί απλώς μέχρι το 1997.

12. είναι επίσης της άποψης ότι οι διοικητικοί μηχανισμοί πρέπει να απλοποιηθούν, τάσσεται κατά της δημιουργίας πρόσθετων διοικητικών δομών και τάσσεται, ιδιαιτέρως, υπέρ μιας ταχύτερης διαδικασίας έγκρισης.

13. καλεί, στην περίπτωση αυτή, τους εκπροσώπους των κρατών μελών στην επιτροπή «κοινοτικές πρωτοβουλίες», ώστε κατά τη λήψη αποφάσεων, να λαμβάνουν υπόψη τα συμφέροντα των περιφερειών και των τοπικών αρχών, σύμφωνα με την παρούσα γνωμοδότηση της Επιτροπής των Περιφερειών.

14. εκφράζει την ικανοποίησή της διότι, στις κοινοτικές πρωτοβουλίες, τα νέα γερμανικά ομόσπονδα κρατίδια απολαμβάνουν απολύτως την ίδια μεταχείριση και ζητεί να δοθεί όλη η χρηματοδοτική βοήθεια που υποσχέθηκαν τα Διαρθρωτικά Ταμεία μέσω των κοινοτικών πρωτοβουλιών.

15. εκφράζει τη λύπη της διότι μέχρι τώρα η Επιτροπή δεν ήταν σε θέση να αξιολογήσει τις κοινοτικές πρωτοβουλίες και ζητεί να πραγματοποιείται στο μέλλον περιοδική αξιολόγηση των επιπτώσεων στις περιφέρειες και στις τοπικές αρχές και θεωρεί ότι η αξιολόγηση πρέπει να περιοριστεί σε ορισμένους γενικούς οικονομικούς δείκτες διότι, λόγω της σχετικά μικρής συμμετοχής του ταμείου, μια μεγαλύτερη δαπάνη για αξιολόγηση θα φαινόταν δικαιολογημένη μόνο σε ιδιάζουσες περιπτώσεις και δια τούτο ζητεί την τακτική εκπόνηση εκθέσεων που θα τίθενται υπόψη της Επιτροπής των Περιφερειών.

16. θεωρεί ως δεδομένο ότι η διαδικασία για την έκδοση του κανονισμού επιταχύνεται, έτσι ώστε να καταστεί δυνατή η χορήγηση των πόρων για το 1994 και ζητεί από την Επιτροπή να μεταφέρει προληπτικά στο επόμενο οικονομικό έτος τις πιστώσεις για το 1994 που ενδεχομένως δεν θα διατεθούν.

17. ζητεί τέλος από την Επιτροπή να θεσπίσει, για κάθε κοινοτική πρωτοβουλία, ενιαία και διαφανή κριτήρια για την αξιολόγηση της ποιότητας των επιχειρησιακών προγραμμάτων.

ΙΙ. Σχετικά με τις κοινοτικές πρωτοβουλίες, ειδικότερα,

INTERREG II (συμπεριλαμβανομένου του Regen)

18. σημειώνει τα τελικά συμπεράσματα του Ευρωπαϊκού Συμβουλίου του Εδιμβούργου, το οποίο, στο πλαίσιο μιας νέας γενεάς πρωτοβουλιών, είχε παραχωρήσει πρώτη προτεραιότητα στη διασυνοριακή συνεργασία.

19. εκφράζει την ικανοποίησή της για την ενίσχυση του ρόλου των τοπικών και περιφερειακών αρχών στο πλαίσιο του Interreg II.

20. εκφράζει την ικανοποίησή της για την πρόταση της Επιτροπής σύμφωνα με την οποία στο μέλλον χρειάζεται κατ'αρχάς να τεθεί το θέμα της υποστήριξης όλων των περιοχών κατά μήκος των εσωτερικών χερσαίων συνόρων.

21. υποστηρίζει τις προσπάθειες να ενισχυθούν τα μέτρα για τα εξωτερικά σύνορα, όπου είναι σημαντικό, όσον αφορά τα διασυνοριακά μέτρα για τα εξωτερικά σύνορα με την Κεντρική και Ανατολική Ευρώπη, να συμμετάσχουν και οι περιφερειακοί και τοπικοί οργανισμοί και από τις δύο πλευρές των συνόρων και να γίνει για το σκοπό αυτό, χρήση της χρηματοδότησης του Phare.

22. προτείνει να υπάρξει δυνατότητα να προωθηθεί η συνεργασία περιφερειών κατά μήκος των θαλάσσιων συνόρων, γεγονός που ισχύει και για τα εσωτερικά θαλάσσια σύνορα της Ευρωπαϊκής Ένωσης.

23. υποστηρίζει, κατ'αρχήν, μια ευέλικτη εφαρμογή που θα λαμβάνει υπόψη τη στήριξη των παραμεθόριων περιοχών στο μέτρο στο οποίο θα διασφαλισθεί ότι το πρόγραμμα ωφελεί τις παραμεθόριες περιοχές.

24. υποστηρίζει την άποψη της Οικονομικής και Κοινωνικής Επιτροπής, προκειμένου να προωθηθούν, επιπλέον, μέτρα στο εσωτερικό του Interreg, τα οποία να εξυπηρετούν τη διακρατική και διαπεριφερειακή συνεργασία και τα οποία, ταυτόχρονα, να υποστηρίζουν τη δημιουργία δικτύων που να εξαπλώνονται σε όλη την Ένωση, και ωστόσο, συμμερίζεται την άποψη του Κοινοβουλίου ότι πρέπει ακόμη να δοθεί προτεραιότητα στην διασυνοριακή συνεργασία εντός των εσωτερικών συνόρων.

25. συμμερίζεται την άποψη του Ευρωπαϊκού Κοινοβουλίου ότι ένας από σημαντικότερους στόχους του Interreg πρέπει να είναι η βελτίωση της γειτονικής διαβίωσης στις παραμεθόριες περιοχές και τονίζει ειδικότερα επ'αυτού την ανάγκη προώθησης διασυνοριακών μέτρων στον τομέα της σχολικής εκπαίδευσης για την εκμάθηση ξένων γλωσσών και για την επίτευξη αμοιβαία αναγνωρισμένων εκπαιδευτικών τίτλων.

26. εκφράζει περαιτέρω την ικανοποίησή της τόσο για την επέκταση των μέτρων σε νέους τομείς όπως η εκπαίδευση, η κατάρτιση, η υγεία, η παροχή τηλεπικοινωνιακών υπηρεσιών, η εκμάθηση ξένων γλωσσών, η χωροταξία στις παραμεθόριες περιοχές όσο και για τα συμπληρωματικά μέτρα για τα διευρωπαϊκά δίκτυα και, επιπλέον, ζητεί να ληφθούν ενισχυμένα μέτρα από πλευράς στον τομέα της προστασίας του περιβάλλοντος, βάσει του Interreg.

27. θεωρεί προβληματική την ύπαρξη χωριστών δημοσιονομικών κονδυλίων για τις περιοχές των Στόχων 2 και 5β, αφενός, και των περιοχών που δεν συμπεριλαμβάνονται στους στόχους, αφετέρου, στο πλαίσιο του Interreg και καλεί την Επιτροπή να επιλύσει το πρόβλημα αυτό.

28. ζητεί να παρασχεθεί υποστήριξη στους ήδη υφιστάμενους διασυνοριακούς οργανισμούς καθώς και σε εκείνους που πρόκειται να συσταθούν και υποστηρίζει τη σύσταση κοινής γραμματείας για τη διαχείριση του προγράμματος Interreg.

29. θεωρεί ορθό να ολοκληρωθούν τα σχέδια για τα ενεργειακά δίκτυα που έχουν ήδη τεθεί σε εφαρμογή στο πλαίσιο του Regis και να συνεχιστούν στον κύκλο των κοινοτικών πρωτοβουλιών.

30. συμμερίζεται, εντούτοις, την άποψη του Ευρωπαϊκού Κοινοβουλίου ότι η ένταξη της ενέργειας (Regen) στην πρωτοβουλία Interreg είναι συζητήσιμη και καλεί την Επιτροπή να προβεί στις κατάλληλες τροποποιήσεις.

31. θεωρεί ότι δεν είναι ολοκληρωμένος ο κατάλογος που δημοσίευσε η Επιτροπή σχετικά με τις παραμεθόριες περιοχές, οι οποίες είναι επιλέξιμες από το Interreg.

32. θεωρεί, τέλος, ότι η ενίσχυση που προβλέπεται από την Επιτροπή για το Interreg, δεν αρκεί για τους καθορισμένους στόχους της διασυνοριακής συνεργασίας.

LEADER II

33. θεωρεί ότι η ολοκληρωμένη ανάπτυξη των αγροτικών ζωνών έχει ουσιαστική σημασία για την επίτευξη των στόχων που ορίζει η Συνθήκη για την ΕΕ όσον αφορά την κοινωνική και οικονομική συνοχή και διαπιστώνει ότι η μεταρρύθμιση της κοινής γεωργικής πολιτικής αποτελεί νέα ανάγκη για την ανάπτυξη των αγροτικών ζωνών.

34. για τον λόγο αυτό, εκφράζει την ικανοποίησή της για τη συνέχιση του Leader, το οποίο θεωρεί σημαντικό πρόγραμμα ενίσχυσης των καινοτόμων περιφερειακών και τοπικών πρωτοβουλιών που προέρχονται από σχέδια για την ενίσχυση των αγροτικών ζωνών.

35. ωστόσο, αναφέρει σχετικά ότι η καινοτομία δεν πρέπει να αποτελεί το μοναδικό κριτήριο για την επιλογή των σχεδίων.

36. επιδοκιμάζει την πρόταση της Επιτροπής για την αποκέντρωση της εφαρμογής και αναμένει ότι οι τοπικές αρχές θα διαδραματίσουν σημαντικό ρόλο κατά την επιλογή των τοπικών ομάδων και φορέων.

37. τονίζει σχετικά την προώθηση μέτρων που εξυπηρετούν τη διασυνοριακή συνεργασία και αναφέρει το σημαντικό ρόλο των ενώσεων παραγωγών και τη σημασία των μικρών επιχειρήσεων και βιοτεχνιών για την τοπική οικονομία.

REGIS II

38. εκφράζει την ικανοποίησή της για τη συνέχιση της πρωτοβουλίας Regis όσον αφορά την ενίσχυση των περιφερειών στις ιδιαίτερα απομακρυσμένες περιοχές της Κοινότητας, με τη μορφή που έχει προτείνει η Επιτροπή και υπογραμμίζει, ειδικότερα, τη σημασία των μέτρων για τη διαφοροποίηση της γεωργικής παραγωγής και την ενσωμάτωση μέτρων επαγγελματικής κατάρτισης.

«Απασχόληση και ανάπτυξη του ανθρώπινου δυναμικού» (NOW, Horizon, Youthstart)

39. τάσσεται υπέρ του ολοκληρωμένου σχεδίου της Επιτροπής όσον αφορά την απασχόληση και την ανάπτυξη του ανθρώπινου δυναμικού και υπέρ των σημαντικών χαρακτηριστικών που προβλέπει η Επιτροπή (διακριτικότητα, καινοτομία, εκκίνηση «από τη βάση στην κορυφή», ενίσχυση των πολιτικών και των προγραμμάτων της Κοινότητας).

40. θεωρεί ότι η πρωτοβουλία αποτελεί κυρίως ένα ευέλικτο μέσο για την καταπολέμηση της ανεργίας σε τοπικό επίπεδο.

41. συμμερίζεται την άποψη του Ευρωπαϊκού Κοινοβουλίου ότι πρέπει να θεωρείται στόχος προτεραιότητας, η καλύτερη ένταξη των γυναικών στον επαγγελματικό βίο και ζητεί να τηρείται η αρχή της ισότητας των ευκαιριών και σε όλες τις κοινοτικές πρωτοβουλίες και όχι μόνο στον ειδικό τομέα δράσης NOW.

42. εκφράζει ιδιαιτέρως την ικανοποίησή της για την πρόθεση της Επιτροπής να επεκτείνει την πρωτοβουλία για τη βελτίωση των προοπτικών απασχόλησης των ατόμων με ειδικές ανάγκες (Horizon) και σε άλλες μειονεκτούσες και περιθωριακές ομάδες (μειονότητες, μετανάστες, πρόσφυγες).

43. συμφωνεί ρητώς με την πρόταση να πραγματοποιηθεί μια ειδική πρωτοβουλία για τη μείωση της ανεργίας των νέων (Youthstart) και τάσσεται υπέρ της μετάθεσης του ορίου ηλικίας που προβλέπεται στο Στόχο 3 από τα 20 στα 25 έτη.

ADAPT

44. υποστηρίζει την άποψη της Επιτροπής να εισαχθεί μια ειδική πρωτοβουλία για την προσαρμογή των εργαζομένων στις βιομηχανικές αλλαγές προκειμένου να ενθαρρυνθούν τα κράτη μέλη να θέσουν σε κίνηση τις μεταρρυθμίσεις που προβλέπει το Λευκό Βιβλίο για την «Ανάπτυξη, ανταγωνιστικότητα και απασχόληση«.

45. επικρίνει, ωστόσο, την πρόταση της Επιτροπής να προβλέψει για το Adapt πιστώσεις ανάλογες με εκείνες για την κοινοτική πρωτοβουλία για την «Απασχόληση και ανάπτυξη του ανθρώπινου δυναμικού», ζητεί να χορηγηθούν για τις πρωτοβουλίες NOW, Horizon και Youthstart, που αφορούν την καταπολέμηση της ανεργίας και, ιδίως, της μακροχρόνιας ανεργίας, πιστώσεις υψηλότερες από εκείνες που χορηγούνται για το Adapt και λυπάται διότι σε αυτό το πλαίσιο, ένα τέτοιο ποσό πρέπει να αφαιρεθεί από τα προβλεπόμενα χρηματοδοτικά μέτρα που προορίζονται για τους στόχους 3 και 4, προκειμένου να χρηματοδοτηθούν αυτές οι κοινοτικές πρωτοβουλίες.

RECHAR II

46. υπογραμμίζει την ανάγκη συνέχισης του Rechar, προκειμένου να επιτευχθεί η οικονομική ανασυγκρότηση των περιοχών με ανθρακωρυχεία.

47. προτείνει, κατ'εξαίρεση, να παραβλέπεται η αυστηρή εφαρμογή του κριτηρίου της περιοχής στόχου, προκειμένου οι περιοχές με ανθρακωρυχεία, οι οποίες αντιμετωπίζουν ασυνήθιστα υψηλό επίπεδο απώλειας θέσεων απασχόλησης, να έχουν τη δυνατότητα να λαμβάνουν ενίσχυση ως περιοχές εκτός στόχου.

48. επισημαίνει ότι για να τονωθούν οικονομικά οι περιοχές με ανθρακωρυχεία, απαιτείται τόσο γενική αναβάθμιση του περιβάλλοντος όσο και εκσυγχρονισμός των οικονομικών και κοινωνικών δομών και, όσον αφορά τα μέτρα που αξίζει να προωθηθούν, πρέπει απαραίτητα να συνεκτιμούνται ευρέως αυτοί οι παράγοντες.

49. θεωρεί ουσιαστική την πρόταση να προωθηθεί, στο πλαίσιο του Rechar, η διασυνοριακή συνεργασία μεταξύ των περιοχών που διέθεταν κατά το παρελθόν ανθρακωρυχεία.

RESIDER II

50. υποστηρίζει την πρόταση της Επιτροπής να συνεχιστεί η πρωτοβουλία Resider, προκειμένου να επιλυθούν τα διαρθρωτικά προβλήματα της χαλυβουργίας.

51. προτείνει, κατ'εφαρμογή της αρχής της μεγαλύτερης ελαστικότητας, να προβλεφθούν πιστώσεις και για περιοχές με χαλυβουργία εκτός των περιοχών στόχων, στο βαθμό που οι περιοχές αυτές πλήττονται ιδιαίτερα από την κρίση στον τομέα.

52. επιμένει οι πιστώσεις για τη μετατροπή να χορηγούνται σε επιχειρήσεις που δεν επιδοτούνται.

53. καλεί την Επιτροπή να θεωρήσει τους ήδη υφιστάμενους οργανισμούς κατάρτισης ως επιδεκτικούς χρηματοδότησης και επιπλέον να προσδιορίσει τα ανάλογα κονδύλια του Ευρωπαϊκού Ταμείου Περιφερειακής Ανάπτυξης και του Ευρωπαϊκού Κοινωνικού Ταμείου.

KONVER

54. εκφράζει την ικανοποίησή της για την ενσωμάτωση του εξειδικευμένου προγράμματος Konver 1993, το οποίο τέθηκε σε κίνηση από το Ευρωπαϊκό Κοινοβούλιο στο γενικό πλαίσιο των κοινοτικών πρωτοβουλιών για το 1994-1999.

55. εκφράζει την ικανοποίησή της διότι στο πλαίσιο της κοινοτικής πρωτοβουλίας Konver, προβλέπεται ευρύτερη ευελιξία έτσι ώστε, από το 1994, οι περιοχές που πλήττονται ιδιαίτερα από τον αφοπλισμό και την αποχώρηση των στρατευμάτων, να λαμβάνονται ιδιαιτέρως υπόψη κατά τη χορήγηση των πιστώσεων.

56. όπως και το Ευρωπαϊκό Κοινοβούλιο, εκφράζει τη λύπη της διότι η πρωτοβουλία Konver καλύπτει μόνο περίοδο 4 ετών και όχι όλη την περίοδο 1994-1999, δεδομένου ότι η μείωση του αριθμού των θέσεων απασχόλησης στην αμυντική βιομηχανία και στις στρατιωτικές βάσεις θα συνεχιστεί, χωρίς αμφιβολία, έως το 2000.

57. θεωρεί ορθό να χορηγηθούν επειγόντως αυξημένες πιστώσεις διότι το Konver αποτελεί τη μόνη νέα κοινοτική πρωτοβουλία στο πλαίσιο των αλλαγών στη βιομηχανία, των οποίων τα προβλήματα δεν μπορούν να ληφθούν υπόψη στο πλαίσιο του Στόχου 2 και των οποίων οι έντονες επιπτώσεις αφορούν τόσο τις περιφέρειες όσο και τη βιομηχανία.

58. ακόμη, συνιστά στην Επιτροπή ότι είναι απαραίτητο να προωθηθεί η μετατροπή των στρατιωτικών βάσεων και εγκαταστάσεων και αναμένει ότι θα δοθεί σαφής προτεραιότητα στην αποκατάσταση των περιβαλλοντικών ζημιών κατά τη μετατροπή των στρατιωτικών εγκαταστάσεων σε πολιτικές.

59. καλεί, για το λόγο αυτό, την Επιτροπή να συμπληρώσει τα προτεινόμενα κριτήρια προώθησης ώστε να υπάρξουν κατάλληλα κριτήρια για την προώθηση της μετατροπής των στρατιωτικών εγκαταστάσεων.

RETEX

60. επιδοκιμάζει την πρόταση της Επιτροπής για τη συνέχιση της κοινοτικής πρωτοβουλίας Retex προκειμένου να υπερνικηθούν τα προβλήματα των περιφερειών που εξαρτώνται από την κλωστοϋφαντουργία, τη βιομηχανία ένδυσης και την υποδηματοποιία μέσω της διαφοροποίησης της οικονομίας.

61. προτείνει τα κριτήρια για τις περιοχές στόχους να εφαρμοστούν κατά τρόπο ευέλικτο όπως συμβαίνει με τις κοινοτικές πρωτοβουλίες Rechar και Resider.

Μικρομεσαίες επιχειρήσεις (ΜΜΕ)

62. υποστηρίζει την επιδίωξη της Επιτροπής να συνδέσει μια σειρά παλαιότερων πρωτοβουλιών (Stride, Prisma, Telematik) σε μια ενιαία κοινοτική πρωτοβουλία και να τη συνεχίσει στο πλαίσιο μιας νέας πρωτοβουλίας για τις ΜΜΕ.

63. συμφωνεί με τον καθορισμό των προτεραιοτήτων από την Επιτροπή, αλλά ζητεί να υπάρξει ορισμένη ευελιξία όσον αφορά τα κριτήρια προώθησης, προκειμένου να διευκολυνθούν οι ΜΜΕ από τις περιφέρειες που περιλαμβάνονται στους στόχους, να έλθουν σε επαφή με ΜΜΕ από πιο εύπορες περιφέρειες.

64. υπογραμμίζει τη σημασία της υποστήριξης, στο πλαίσιο της παρούσας πρωτοβουλίας, παραγωγικών επενδύσεων που δημιουργούν θέσεις απασχόλησης και ζητεί επιπλέον, οι πιστώσεις που δεν προορίζονται για το Στόχο 1, να κατευθύνονται κυρίως στις περιοχές των υπόλοιπων στόχων.

PESCA

65. εκφράζει την ικανοποίησή της για την πρωτοβουλία του Ευρωπαϊκού Κοινοβουλίου, λαμβανομένης υπόψη της σοβαρής διαρθρωτικής κρίσης στην αλιευτική βιομηχανία, προκειμένου να αναληφθεί μια ιδιαίτερη κοινοτική πρωτοβουλία και συμφωνεί με την πρόταση της Επιτροπής για το πρόγραμμα αυτό.

Βρυξέλλες, 17 Μαΐου 1994.

Η Πρόεδρος της

Επιτροπή των Πεσιφεσειών

Jacques ΒLΑΝC